b'\n_START_ARTICLE_\nEp\n_START_PARAGRAPH_\n\xc3\x89p (gr\xc5\xa1. \xce\xb5\xcf\x80o\xcf\x82 / \xc3\xa9pos/, beseda; \xcf\x80o\xce\xb9\xce\xb5o /poi\xc3\xa9o/, pesnim) je najobse\xc5\xbenej\xc5\xa1a pripovedna pesnitev.\n_START_SECTION_\nRazvoj\n_START_PARAGRAPH_\nRazvil se je pri Grkih iz juna\xc5\xa1kih pripovednih pesmi. Medtem ko so stare gr\xc5\xa1ke kratke, petju namenjene pesmi, imele razgiban, odsekan in zgo\xc5\xa1\xc4\x8den slog, je za ep zna\xc4\x8dilen mogo\xc4\x8dni, l\xc3\xa1godno teko\xc4\x8di epski slog. Do pravega u\xc4\x8dinka so pri\xc5\xa1li ljudski epi ob dobrem recitatorju ali pevcu. Recitatorje starih epov so imenovali raps\xc3\xb3de (gr\xc5\xa1. rh\xc3\xa1ptien, se\xc5\xa1ivati; od\xc3\xa9, pesem). Ti so hodili iz kraja v kraj in s petjem raz\xc5\xa1irjali tuje pa tudi lastne stvaritve, ki so jim jih navdihnili navadno kaki pomembni dogodki, narodova te\xc5\xbenja po svobodi, njegov boj zanjo._NEWLINE_\xc3\x89p je ohlapno dolo\xc4\x8dena pesni\xc5\xa1ka oblika, ki v zvezni pripovedi govori o \xc5\xbeivljenju in delu junakov, mitolo\xc5\xa1kih oseb ali skupin oseb. Sestavljen je iz ve\xc4\x8d dogodkov, nastopajo glavna in stranske osebe. Napisan je v verzih, najbolj je zna\xc4\x8dilen za starove\xc5\xa1ko in srednjeve\xc5\xa1ko knji\xc5\xbeevnost. Ep je imel pomembne verske, moralne in nacionalne vloge, v za\xc4\x8detku je nadome\xc5\xa1\xc4\x8dal zgodovinopisje. Gr\xc5\xa1ki epi predstavljajo zmes zgodovine in mitologije, tako da se skozenj prikazuje celoten svet takratnih \xc4\x8dasov. Pri Grkih in Rimljanih je bila zanj zna\xc4\x8dilna uporaba heksametra, pozneje tudi druge oblike juna\xc5\xa1kega verza. Verzni ritem se pri heksametru ni ustvarjal z menjavanjem nagla\xc5\xa1enih in nenagla\xc5\xa1enih zlogov, ampak dolgih in kratkih, kar je posebnost gr\xc5\xa1kega jezika. Razli\xc4\x8dni tipi (juna\xc5\xa1ki, verski, zgodovinski) zajemajo snov iz mitologije, verstva, zgodovine. Junaki so postavljeni v pomembno miti\xc4\x8dno ali zgodovinsko dogajanje, njihova zasebnost je podrejena usodi skupnosti.'